Rugbyspeler (15) geskors ná drama op veld’n Skermskoot van die video. ’n Jong rugbyspeler van die Hoërskool Danielskuil in die Noord-Kaap is vir 24 rugbywedstryde geskors weens sy betrokkenheid by die aanranding van Christo Kemp – ŉ onderwyser en skeidsregter by die betrokke skool. Kemp is verlede maand ná ’n skolerugbywedstryd deur twee leerders, ’n hulpafrigter en ouers aangerand. Die betrokke o.15-speler het nou tydens ’n tugverhoor skuld beken en verantwoordelikheid aanvaar vir sy aandeel in die voorval. Kat Swanepoel, voorsitter van die Griekwaland-Wes-rugbyunie, sê die unie het geen ander keuse gehad as om die leerder vir 24 wedstryde te skors nie. Dit is die swaarste straf wat ’n speler in sy ouderdomsgroep opgelê kan word vir só ’n oortreding. “Daar is ’n geweldige toename aan verbale én soms fisieke aanranding van skeidsregters. Nie net by Griekwas nie, maar ook in die res van die land. Daar moet ’n boodskap uitgestuur word. “’n Video van die voorval het soos ’n veldbrand versprei en die boodskap wat uitgestuur is, was baie negatief. Daar is toe onmiddellik aan die unie gevra wat ons daaraan gaan doen. “Ons het geen keuse gehad nie.” Swanepoel sê die Griekwaland-Wes-rugbyunie se dissiplinekomitee wat bestaan uit onafhanklike regsgeleerders het die leerder se verhoor behartig en eindelik uitspraak gelewer. “Die unie het geen insae in die verhoor gehad nie.” Maroela Media het vroeër berig die voorval het verlede maand na afloop van ŉ rugbywedstryd tussen Hoërskool Daniëlskuil en Hoërskool Kathu plaasgevind. Luidens ŉ voorlopige verslag was daar egter ontevredenheid by Hoërskool Daniëlskuil oor hoe Kemp die wedstryd tussen die twee o.15-spanne hanteer het. Kemp is glo eers deur ’n hulpafrigter van dié skool geslaan, waarna ouers en twee o.15-spelers ook betrokke geraak het. Fires van Vuuren, ’n skeidsregter van die Griekwaland-Wes-skeidsregtersvereniging, het self deurgeloop toe hy tussenbeide wou tree. Spelers van Hoërskool Kathu se eerste rugbyspan het die voorval gesien en Kemp ook te hulp gesnel. Swanepoel sê die ander beweerde betrokkenes by die voorval sal nou ook verhoor moet word. Geen verhoordatums is egter al vasgestel nie.